D. Lipšic, poslanec: (2009-11-04):
Považujem za prejav drzosti prísť s takýmto právnym paškvilom do parlamentu a ešte sa tváriť, že ide o veľké právnické dielo. Spomínal som, že v tejto verzii návrh zákona bude absolútne neúčinný. Nedefinuje základné pojmy, resp. definuje ich spôsobom, ktorý právny poriadok nepozná. Pán minister, vy ste nereagovali ani jednou vecnou odpoveďou na to, kto je podľa nášho právneho poriadku vlastník spoločnosti, kto je správca spoločnosti a akým spôsobom tento právny skvost do parlamentu prišiel. Chcem povedať ale niečo iné. Myslím si, že tento návrh, ak bude schválený, docieli tri veci. Po prvé. Zabráni zefektívneniu činnosti podnikov, ktoré sú v kríze. Dnes ste si mohli prečítať, milé kolegyne a kolegovia, že jediná automobilka, ktorá bez štátnej pomoci v Spojených štátoch uspela, bola automobilka Ford. Bolo to aj preto, že vďaka zníženiu počtu zamestnancov si zachovala svoju efektivitu. Ak by takýto zákon, niekto to tu spomínal v rozprave, existoval v Spojených štátoch, automobilka Ford by dnes bola v krachu, nevedela by sa s krízou vysporiadať. Tento návrh prispeje ku krachu spoločností, ktoré nebudú môcť efektivizáciou svojej činnosti fungovať ďalej na trhu. To bude prvý dôsledok. Druhý dôsledok bude ten, že tento návrh zákona pomáha špekulantom. Pomáha osobám, ktoré sa zúčastňujú na podvodoch tým, že nakoniec ich vykúpi. Hovorím o Nováckych chemických závodoch, ktoré uzavreli kartelovú dohodu. Vy sa hrdíte tým, že bojujete proti monopolom, ale kartel zakazuje protimonopolné právo. A vy tých, čo spôsobili kartelovú dohodu, idete dnes vykúpiť. Z peňazí koho? Z peňazí daňových poplatníkov. Preto si myslím, že tento návrh zákona, ak bude schválený, pomôže tým, ktorí budú tunelovať, ktorí budú podvádzať. A nakoniec ich podvody zaplatia daňoví poplatníci. Na druhej strane si myslím, že tento zákon bude prekážkou pre slušných investorov, ktorí ak budú investovať na Slovensko, ak podnik bude prosperovať, by mali mať nádej, že ho môžu so ziskom predať. Ale nebudú to môcť urobiť. Budú to môcť predať len štátu za vopred znalcom určenú sumu. Čiže na jednej strane pomáhate nepoctivým podnikateľom, aby ich dlhy zaplatili občania tohto štátu, a na druhej strane výrazne prekážate v činnosti podnikateľom a investorom, ktorí sú poctiví. To bude dopad tohto návrhu zákona. Spomínate, že chcete, aby podnik, ktorý je v problémoch, nebol v konkurze rozpredaný, ale mohol fungovať ďalej. Ale veď to už možno je aj dnes. V konkurznom práve, ako viete, je možné ísť predajom podniku ako celku. Mýlim sa? V konkurznom práve, budem pokračovať ďalej, je možné ísť cez reštrukturalizáciu, mimo likvidácie podniku, v mnohých prípadoch najväčšími veriteľmi sú verejné inštitúcie, Sociálna poisťovňa a daňové úrady, a rozhodujú o priebehu konkurzu. Ale, fajn, ak by ste chceli posilniť možnosť predávať v konkurze podnik ako celok, urobte to novelou konkurzného zákona. Nie je to problém. Ale prísť s takýmto zákonom, ktorý nielenže, opakujem, slúži skôr tým nepoctivým podnikateľom, ale naráža celkom zrejme aj na ústavné právo na vlastníctvo, je podľa mojej mienky neprijateľné. Vlastnícke právo znamená právo vec držať, užívať, požívať plody vlastníckeho práva a právo vecou disponovať. Vy tento štvrtý kľúčový element vlastníckeho práva obmedzujete, pretože vlastník strategickej spoločnosti nebude môcť voľne svojím vlastníckym právom disponovať. Teraz, to sa môže týkať akejkoľvek spoločnosti, pretože § 2 umožňuje vyhlásiť za strategickú spoločnosť takmer akúkoľvek spoločnosť. Je upravený alternatívne, to znamená, akákoľvek spoločnosť, ktorá má viac ako 500 zamestnancov, ale aj akákoľvek spoločnosť, napr. družstvo, ktorá prevádzkuje čističku odpadových vôd a má niekoľko zamestnancov, bude môcť byť vyhlásená vládou bez jasných kritérií za strategickú spoločnosť. S týmto prišla vláda do parlamentu. Uzavriem to. V rozprave k skrátenému legislatívnemu konaniu z radov koalície zazneli názory, že to je štandardný návrh, ktorý existuje v iných krajinách. Áno, myslím si, že existuje v niektorých krajinách, vo Venezuele, v Bolívii. A bude na Slovensku. A tak k Hugovi Chávezovi, Evovi Moralesovi sa pridá aj Robert Fico. Za takýto návrh zákona ja hlasovať nebudem. (Potlesk.)